KIRJALLINEN KYSYMYS E-2629/00 esittäjä(t): Raffaele Costa (PPE-DE) komissiolle. Ihmisravinnossa käytettävien lisäaineiden vaikutusten arviointi.



Virallinen lehti nro 113 E , 18/04/2001 s. 0138 - 0139



KIRJALLINEN KYSYMYS E-2629/00 esittäjä(t): Raffaele Costa (PPE-DE) komissiolle (1. elokuuta 2000) Aihe: Ihmisravinnossa käytettävien lisäaineiden vaikutusten arviointi Kaikkien eläinravinnossa käytettävien mikro-organismeihin perustuvien entsyymien ja tuotteiden rekisteröinti on tullut pakolliseksi hallituksen määräyksen 28.11.94 ja direktiivien 94/40/EY(1) ja 93/113/EY(2) perusteella. Nämä säännökset määräävät, että Italiassa ja ulkomailla voidaan valmistaa ja saattaa markkinoille vain EU:n sallimia tuotteita. Vaikka eläinravinnossa käytettävien hapatepohjaisten lisäaineiden tuottamiseen erikoistuneet pienet yritykset ovat noudattaneet lukuisia määräyksiä jo kauan, ne joutuvat syrjityiksi tällaisten lisäaineiden teknillis-tieteellisten vaatimusten arviointiprosessissa, jota suorittavat SCAN (Scientific Committee on Animal Nutrition) ja EMO Expert Group, joka kuuluu PO 24:än. Eri yritysten tuotteita koskevan arviointimenettelyn tärkeissä loppuvaiheissa on herännyt epäilyksiä yksittäisten lupa-asiakirjojen arvioinnin puolueettomuudesta. Voiko komissio selvittää: 1. mitkä ovat ne menettelytavat, kriteerit ja puolueettomat parametrit, joita käytetään näiden komiteoiden ja asiantuntijaryhmien suorittamissa yksittäisten tuotteiden arvioinneissa? 2. mitä tapahtuu, kun jokin menettelytapa, kriteeri tai puolueeton arviointiparametri vanhentuu tai sitä muutetaan? Arvioidaanko jo arvioidut tuotteet uudelleen uusin perustein vai lykätäänkö niiden uudelleenarviointia epämääräiseksi ajaksi (tässä tapauksessa syntyisi arvioinnin epäyhtenäisyyttä eri tuotteiden välille)? 3. mitkä ovat SCANin ja Emo Expert Groupin toimivaltuudet sekä vastuu- ja toimialueet? 4. laaditaanko näiden komiteoiden, asiantuntijaryhmien ja -alaryhmien kokouksissa pöytäkirjat, joissa rekisteröidään yksittäisten tuotteiden yksittäisistä komponenteista saadut tutkimustulokset? Kenellä on toimivalta laatia ja allekirjoittaa pöytäkirjat sekä pitää niitä hallussaan? Millä toimenpiteellä tutkimustulokset saatetaan sponsorin tietoisuuteen ja missä määrin nämä sanalliset tulokset ovat luottamuksellisia, ottaen huomioon, että ne eivät koske vain yhden omistajan tuotteita? (1) EYVL L 208, 11.8.1994, s. 15. (2) EYVL L 334, 31.12.1993, s. 17. David Byrnen komission puolesta antama vastaus (3. marraskuuta 2000) 1. Rehujen lisäaineita, myös entsyymejä ja mikro-organismeja, koskeva yhteisön hyväksymismenettely on vahvistettu 23. marraskuuta 1970 annetussa neuvoston direktiivissä 70/524/ETY(1). Hyväksynnän hakija valitsee esittelevän jäsenvaltion, jolle se esittää neuvoston direktiivin 87/153/ETY(2) mukaisesti laaditut hakemusasiakirjat lisäaineesta, jolle haetaan hyväksyntää. Valitun jäsenvaltion on tarkastettava, että hakemusasiakirjat on laadittu direktiivin 87/153/ETY säännösten mukaisesti ja että aine näyttää annettujen tietojen perusteella olevan hyväksymisedellytysten mukainen. Sen jälkeen jäsenvaltio toimittaa hakemuksen komissiolle. Eläinten ravitsemusta käsittelevä tiedekomitea tekee komission pyynnöstä hakemusta koskevan tieteellisen riskinarvioinnin hakemusasiakirjassa esitettyjen tietojen perusteella direktiivin 70/524/ETY mukaisesti. 2. Hyväksymismenettelyä muutettiin 23. heinäkuuta 1996 annetulla neuvoston direktiivillä 96/51/EY(3). Sitä sovelletaan uusiin tuotteisiin, joiden on saatava hyväksyntä, ja siinä säädetään jo hyväksyttyjen lisäaineiden hyväksymisen uusimisesta niiden alkuperäisen hyväksymispäivän mukaan. 30. huhtikuuta 1997 antamassaan tiedonannossa(4) komissio sitoutui noudattamaan tieteellisten lausuntojen antamisessa seuraavia kolmea periaatetta: erityisosaaminen, riippumattomuus ja avoimuus. Eläinten ravitsemusta käsittelevän tiedekomitean tekemä arviointi perustuu komitean sekä hakemusasiakirjojen tutkimisesta vastaavien työryhmien jäsenten pätevyyteen ja erityisosaamiseen. Tiedekomiteat ovat täysin tietoisia tarpeesta taata annettujen lausuntojen johdonmukaisuus. Siksi eläinten ravitsemusta käsittelevän tiedekomitean alaiset entsyymejä ja mikro-organismeja käsittelevät ryhmät ovat vastuussa kaikista entsyymi- ja mikro-organismipohjaisia lisäaineita koskevien hakemusasiakirjojen arvioinneista. 3. Eläinten ravitsemusta käsittelevän tiedekomitean tehtävänä on antaa riippumattomia tieteellisiä lausuntoja komission esittämiin kysymyksiin. Jäsenvaltioiden asiantuntijoiden muodostama ryhmä on pysyvän rehukomitean alainen lainsäädännöllinen työryhmä, joka käsittelee asiakirjan kaikkia näkökohtia, myös niitä, joista ei esitetä kysymyksiä eläinten ravitsemusta käsittelevälle tiedekomitealle (esimerkiksi sellaisen tuotteen tehokkuutta, joka on saanut väliaikaisen yhteisön hyväksynnän). 4. Tiedekomiteoiden täysistuntojen pöytäkirjat hyväksytään istuntojen aikana, ja ne julkaistaan Internetissä seuraavassa osoitteessa: http://europa.eu.int/comm/food/fs/sc/index_en.html. Pöytäkirjat eivät sisällä komiteoiden jäsenten yksittäisiä huomautuksia. Vähemmistön kanta kuitenkin mainitaan julkaistuissa lausunnoissa. Työryhmien pöytäkirjoja ja muistioita ei julkaista, sillä niissä on kyse valmistelevasta käsittelystä, joka on osa komiteoiden sisäistä menettelyä. Komissio huolehtii komiteoiden sihteeripalveluista. Entsyymien ja mikro-organismien osalta komission ja hyväksyntää hakevan tahon välinen yhteydenpito tapahtuu hakijan valitseman esittelevän jäsenvaltion välityksellä direktiivissä 70/524/ETY säädetyn menettelyn mukaisesti. (1) EYVL L 270, 14.12.1970. (2) Neuvoston direktiivi 87/153/ETY, annettu 16. helmikuuta 1987, eläinten rehuissa käytettävien lisäaineiden arvioinnin suuntaviivoista EYVL L 64, 7.3.1987. (3) EYVL L 235, 17.9.1996. (4) KOM(97) 183 lopullinen.